Долни Дъбник (община)
Община Долни Дъбник се намира в Северна България и е една от съставните общини на Област Плевен.

География

Географско положение, граници, големина 
Общината е разположена в южната част на област Плевен. С площта си от 307,569 km2 заема 8-о място сред 11-те общините на областта, което съставлява 6,61% от територията на областта. Границите ѝ са следните:
 на запад – община Червен бряг;
 на северозапад – община Искър;
 на север – община Долна Митрополия;
 на изток – община Плевен;
 на юг – община Луковит, Област Ловеч.

Релеф 
Преобладаващият релеф на общината е равнинен на северозапад и хълмист на югоизток. Територията ѝ е разположена на границата между Средната Дунавска равнина и Средния Предбалкан, като тя условно преминава северно от селата Садовец и Бъркач. От юг на север до село Садовец, а след това на североизток през територията на община Долни Дъбник протича около 20 km от долното течение на река Вит. Северозападно от нейната долина релефът е равнинен и слабо нахълмен с общ наклон от запад на изток, с обширни междуречни масиви, изградени от льосови отложения, делувиални и старокватернерни глини. Югоизточно от нейната асимететрична долина се простират крайните западни разклонения на Плевенските височини (част от Средната Дунавска равнина), а южно от тях – крайните северозападни разклонения на Ловчанските височини (част от Средния Предбалкан). Тук югоизточно от село Бъркач се намира най-високата точка на общината – 306,4 m н.в., а югоизточно от град Долни Дъбник, в коритото на река Вит е най-ниската ѝ точка 75 m н.в.

Води 
Основна водна артерия на община Долни Дъбник е река Вит, която протича през нея на протежение около 20 km с част от долното си течение. Долината на реката е асиметрична, с висок и стръмен десен бряг и полегат ляв. В общината са изградени няколко язовира – Горни Дъбник (най-голям, с обем 135 млн.м3), Долни Дъбник 1, Крушовица 2, Крушовица 3, Петърница и др., водите на които се използват основна за напояване на обширните земеделски земи.

Население

Етнически състав (2011) 
Численост и дял на етническите групи според преброяването на населението през 2011 г.:

Населени места 
Общината има 7 населени места с общо население 9956 жители към 7 септември 2021 г.

Административно-териториални промени 
 Указ № 447/обн. 31.07.1893 г. – преименува с. Чериково на с. Муткурово;
 Указ № 410/обн. 26.11.1896 г. – обединява селата Муткурово и Свинар в едно ново населено място – с. Садовец;
 Указ № 462/обн. 21.12.1906 г. – преименува с. Мъдьовене на с. Кирилово;
 през 1901 г. – заличено е с. Къбел без административен акт поради изселване;
 МЗ № 2604/обн. 28.05.1947 г. – преименува с. Кирилово на с. Градина;
 Указ № 546/обн. 15.09.1964 г. – признава с. Долни Дъбник за с.гр.т. Долни Дъбник;
 Указ № 829/обн. 29.08.1969 г. – признава с.гр.т. Долни Дъбник за гр. Долни Дъбник.

Транспорт 
През общината, от запад на изток преминава участък от 17,6 km от трасето на жп линията София – Горна Оряховица – Варна.

През общината преминават частично 4 пътя от Републиканската пътна мрежа на България с обща дължина 63,5 km:
 участък от 17 km от Републикански път I-3 (от km 100,4 до km 117,4);
 последният участък от 8,9 km от Републикански път II-13 (от km 96,4 до km 105,3);
 участък от 20,8 km от Републикански път III-305 (от km 5,3 до km 26,1);
 участък от 16,8 km от Републикански път III-3005 (от km 10,1 до km 26,9).

Топографска карта

Бележки

Източници

Външни препратки 
 Официален сайт на община Долни Дъбник